xorazmda 4 asrlik tarixga ega turkmanlar yashagan “Ulli hovli” majmuasi — suratlarda

AOKA tomonidan xorazm viloyatiga tashkil etilgan press-tur davomida bir guruh jurnalistlar Urganch tumanidagi turkman millatiga mansub aholi yashagan hududdagi eng katta hovli-joy — “Ulli hovli” majmuasida bo'ldi. Bu haqda unda ishtirok etgan “Bugun.uz” muxbiri xabar qildi.
Qayd etilishicha, xiva xonligi davrida turkmanlar uchun qishloqlar, uy-joylar barpo etilgan. Urganch tumanidagi “Ulli hovli” majmuasi ana shunday tarixiy obidalardan biridir. O'n yettinchi asrda qurilgan majmuada qadimiy hovlilar, turkman madaniyatiga oid osori atiqalar, ularni o'rab turgan qo'rg'on saqlanib qolgan.
Ushbu tarixiy maskan Prezident Shavkat Mirziyoev tashabbusi bilan 2017–2018 yillarda qayta ta'mirlanib, asl holiga keltirilgan. Yigirma o'rinli mehmonxona qurilib, turkman o'tovlari o'rnatilgan. Ta'mirlanishdan so'ng majmua xovlisida 2 ta tandir o'rnatilib, tashrif buyurgan mehmonlar uchun mahorat darslari tashkil qilishga imkon yaratilgan.
Shuningdek, majmuada turkman milliy taomlari tayyorlanadigan 40 o'rinli restoran tashkil qilingan. Hunarmandlar xonalarida turkman milliy majmuasiga 5 ta o'tov uyi, qadimiy o'yma ustun va toshlar, 4 ta qadimiy ot aravasi, 50 xildan ortiq qadimiy sopol xumlar, 100 xildan ortiq kulolchilik mahsulotlari, eski xurjin, ot egari, qadimiy turkman gilamlari, qadimiy savatlar, mis xumcha va qumg'onlar va boshqa unsurlardan ekspozitsiya yaratilgan.
Majmuaning 2 ta xonasida hamda qadimiy turkman milliy urf-odatlari aks etgan foto va suratlar galereyasi, kutubxona tashkil qilingan. Bundan tashqari majmuaning yo'laklari xumlar, devorlari qadimiy turkman gilamlari va osori atiqalar bilan bezatilgan.
Ma'lumot o'rnida, 2018 yilning 25 aprel kuni Shavkat Mirziyoev va Turkmaniston prezidenti Gurbanguli Berdimuhamedovlar xorazmga tashrifi davomida “Ulli hovli”ga ham kelib, Do'stlik uyining ochilishida ishtirok etgan va qa'la bilan tanishgan.
Eslatib o'tamiz, avvalroq xorazmga 2021 yilda qancha sayyoh tashrif buyurgani ma'lum qilingandi. Shuningdek, O'zbekistonga kelgan sayyohlar o'rtacha qancha pul sarflashi aytilgandi.